**Teismas nepatikėjo rinkodaros triukais: Departamentas baudą už rūkymui skirtą „arbatą“ skyrė teisėtai**

Įsiteisėjo Regionų administracinio teismo sprendimas, kuriuo buvo atmestas MB „North Group“ skundas dėl Narkotikų, tabako ir alkoholio kontrolės departamento (toliau – Departamento) nutarimo skirti 5792 Eur baudą už Tabako, tabako gaminių ir su jais susijusių gaminių įstatymo pažeidimus panaikinimo ar baudos sumažinimo.

Bauda buvo skirta už tai, kad bendrovė per internetinę svetainę vykdė nuotolinę prekybą rūkomaisiais žoliniais gaminiais bei skleidė draudžiamą jų reklamą. Bendrovė teigė, kad jų parduodami produktai nebuvo skirti rūkymui, kad tai „pluoštinių kanapių arbata“. Teismas padarė išvadą, kad Departamento surinkti įrodymai patvirtina, kad Bendrovė laikė ir prekiavo rūkomaisiais žoliniais gaminiais – „suktinėmis“, ant kurių buvo užklijuotas lipdukas „arbata“.

Visgi tyrimai patvirtino, kad produktas akivaizdžiai skirtas rūkyti, taip pat, kad tikroji gaminio paskirtis prieštarauja užrašui ant pakuotės, todėl jis laikytinas rūkomuoju žoliniu gaminiu, kuriam taikomos licencijuojamos veiklos sąlygos. Departamento paskirta bauda atitinka pažeidimų pobūdį, yra proporcinga ir teisinga.

Šis teismo sprendimas dar kartą patvirtina, kad bandymai apeiti įstatymo reikalavimus, dangstantis netiksliais ar klaidinančiais aprašymais, nesumažina atsakomybės.